
Som tidligere avtalt, mr Scrope, er min anmodning enkel. Du skal bortføre miss Eliza Cynster fra London og overlevere henne til meg her i Edinburgh.» McKinsey – han kalte seg fremdeles det, det var et godt alias – satt i en bås i den bakre delen av det svakt opplyste vertshuset. Han så rolig på mannen på den andre siden av bordet. «Du har fått dine to uker til å rekognosere og legge planer. Det eneste spørsmålet som gjenstår, er om du kan overlevere Eliza Cynster til meg i god behold eller ei.»

Scrope, mørkhåret og mørkøyd, med langt, smalt ansikt og arrogant mine, møtte blikket hans. «Etter nøye overveielse tror jeg at vi kan inngå en avtale, sir.»

«Jaså, så du mener det?» McKinsey så ned på ølglasset og lot fingene leke langs sidene. Hva holdt han på med? Han stolte ikke en døyt på Scrope, og likevel satt han her og inngikk en avtale med mannen.

Tvilen hans var oppriktig, men Scrope tolket det utvilsomt som et forsøk på å holde prisen nede. McKinsey trodde at Scrope ville lykkes med kidnappingen. Det var derfor han var der og hyrte en gentleman – Scrope var faktisk det – kjent blant de rike, spesielt aristokratiet, som mannen som kunne få ubeleilige slektninger til å forsvinne i bytte mot et klekkelig honorar.

For å si det rett ut var Scrope spesialist på kidnapping og forsvinninger. Ryktene som gikk i sosietetens klubber, sa at han aldri mislyktes med et oppdrag, noe som delvis forklarte den særdeles høye prisen han krevde. En pris McKinsey, etter mye overveielse, var rede til å betale. Han  kunne ha betalt det dobbelte for å få Eliza Cynster overlevert i sin varetekt.

Han løftet glasset, tok en slurk og så på Scrope. «Hvordan har du tenkt å gjennomføre bortføringen av miss Cynster?» spurte han.

Scrope bøyde seg frem, hvilte underarmene på bordet, foldet hendene og senket stemmen. Det var unødvendig, siden det ikke var noen andre som var nær nok til å overhøre dem. «Som du forutså, etter det nylig mislykkede forsøket på å kidnappe miss Heather Cynster, blir Eliza Cynster holdt under streng oppsikt døgnet rundt. Det hjelper ikke på situasjonen at vaktholdet blir opprettholdt av hennes brødre og fettere, blant annet. Det   forekom ikke at hun viste seg offentlig, selv ikke når hun kjørte til og fra private tilstelninger, uten at en eller flere av disse herrene hele tiden var ved hennes side. Familien Cynster overlater ikke hennes sikkerhet til simple lakeier.» Scrope gjorde en pause mens de mørke øynene hans forsøkte å tolke uttrykket i McKinseys lysere øyne. «For å si det rett ut, må det bli arrangert et bakholdsangrep for å få tak i Eliza Cynster. Det vil selvfølgelig medføre en risiko for at ikke bare de som passer på henne blir skadet. Hvis vold er vår eneste mulighet, kan jeg ikke garantere miss Cynsters sikkerhet, ikke før hun er i min varetekt.»

«Nei.» McKinseys uttrykksløse, korte svar gjorde det klinkende klart hva han mente om det. «Det skal ikke brukes vold av noe slag. Ikke overfor den unge damen, og heller ikke mot hennes voktere.»

Scrope skar en grimase og slo ut med hendene. «Hvis du forbyr bruken av vold, kan jeg ikke se hvordan oppdraget kan gjennomføres.»

McKinsey hevet et bryn og trommet med en negl mot bordplaten mens han betraktet Scropes ganske pene ansikt. Den andre mannen fortrakk ikke en mine. Scropes pokeransikt var like godt som McKinseys.

Men øynene hans …

Mannen var iskald. Det var det ingen tvil om. Følelsesløs, distansert, den typen mann som kunne drepe uten skrupler.

Dessverre hadde skjebnen ført McKinsey i en situasjon der han hadde få valg. Han trengte en som kunne få jobben gjort. Tilbaketrekning var utelukket for ham nå. Men hvis han skulle gi denne mannen frie tøyler og sende ham av gårde for å kidnappe Eliza Cynster … Han rettet seg langsomt opp og støttet albuene mot bordet slik at han så rett inn i øynene til Scrope.

«Jeg forstår at dette oppdraget – å snappe Eliza Cynster vekk rett foran øynene på den mektige familien hennes, som i tillegg allerede er på vakt for å hindre det, vil, hvis det lykkes, styrke ditt rykte innenfor ditt spesialfelt. Du vil bli sett på som en slags gud. Hvis familien Cynster ikke kan hamle opp med deg, hvem kan da klare det?»

Han hadde foretatt sin egen rekognosering mens Scrope hadde vært i London og vurdert mulighetene for å kidnappe Eliza Cynster. Scrope ble ansett som en av de beste i sin bransje, men flere av hans tidligere oppdragsgivere, som Scrope hadde henvist til og som McKinsey sin vane tro hadde forhørt seg hos, hadde nevnt Scropes overmodige ønske om å utmerke seg. Han påtok seg oppdrag som mer forsiktige folk avviste. Det virket som om Scrope var blitt avhengig av å bli sett på som mannen som gjennomførte det umulige. Hans tidligere oppdragsgivere hadde sett på det som noe positivt, og McKinsey så også hvordan Scropes avhengighet kunne utnyttes til fulle for at han selv skulle nå sine mål.

Scrope hadde ikke reagert på McKinseys påstand, men bare det at han strevde så hardt for å bevare en uttrykksløs maske, sa alt.

McKinsey smilte forståelsesfullt. «Når dette oppdraget er vel i havn, kan du kreve enda høyere honorar.»

«Mitt honorar …»

McKinsey holdt opp en hånd. «Jeg har ikke tenkt å sitte her og forhandle om honoraret vi allerede er blitt enige om.» Han stirret inntrengende på den andre mannen og sa i en skarpere tone: «Men hvis jeg forteller deg om den eneste måten Eliza Cynster kan bli bortført på selv om hun er omgitt av sine mannlige slektninger og holdt under konstant oppsikt, uten bruk av vold, vil jeg kreve noe til gjengjeld.»

Scrope nølte. Det gikk et helt minutt før han spurte lavmælt: «Hva da?»

McKinsey var klok nok til å la være å smile triumferende. «At vi planlegger  og utfører kidnappingen sammen, fra det øyeblikket du setter planene ut i livet og til det øyeblikket du overleverer henne til meg.»

Igjen satt Scrope taus og tenkte seg om en lang stund, men McKinsey ble slett ikke overrasket da Scrope til slutt sa: «Med andre ord så vil du bestemme hvordan jeg skal utføre dette oppdraget.»

«Nei. Jeg vil forsikre meg om at du kommer til å gjøre denne jobben på en måte som tilfredsstiller alle mine krav helt og fullt. Jeg foreslår at når jeg har forklart deg hvordan kidnappingen kan gjennomføres, så kan du forklare meg hvordan du ønsker å gjennomføre planen trinn for trinn. Hvis jeg er enig, kan du sette i gang. Hvis jeg ikke er enig, diskuterer vi alternativer og bestemmer oss for noe som vi begge kan leve med.» Han satset på at Scrope ikke ville klare å vende ryggen til muligheten for å bli den mannen som klarte å kidnappe en Cynster-jente.

Scrope så vekk, skiftet stilling og møtte så McKinseys blikk igjen. «Ja vel. Jeg går med på det.» Etter en ørliten nøling fortsatte han glatt: «Hvor og hvordan griper jeg Eliza Cynster?»

Hvis Scrope hadde vært en annerledes mann, ville McKinsey ha gitt ham et håndtrykk for å besegle avtalen, men det gjorde han ikke. I stedet tok han opp et sammenbrettet eksemplar av London-avisen Gazette fra frakkelommen og viste Scrope hva han hadde i tankene. Scrope hadde ikke kjent til tilstelningen, og det var lite trolig at han ville ha forstått hvilke muligheter den bød på. Etter at McKinsey hadde vist ham det, var det ikke vanskelig å planlegge detaljene, først for selve bortførelsen og så for reisen tilbake til Edinburgh.

Begge var enige om at reisen skulle skje i rasende fart.

«Siden jeg ikke skal kvitte meg med henne, men overlevere henne, vil jeg foretrekke å overlevere henne til deg så raskt som mulig.»

«Det er jeg enig i.» McKinsey møtte Scropes mørke øyne. «Det er ingen grunn til å utsette seg for mer fare enn nødvendig.»

Scrope presset leppene sammen og unnlot å si noe.

McKinsey fortsatte: «Jeg vil bli værende i byen slik at jeg kan overta ansvaret for miss Cynster straks du vender tilbake.»

Scrope nikket. «Jeg sender beskjed på samme måte som vi arrangerte dette møtet.»

McKinsey fanget og holdt Scropes blikk. «Én ting skal du ha helt klart for deg – ikke under noen omstendighet skal et hår krummes på Eliza Cynsters hode så lenge hun er i din varetekt. Jeg kan godta at det kan bli nødvendig å bedøve henne for å unngå at hun skriker når hun blir fjernet fra huset, men etter det, er jeg sikker på at du og dine medsammensvorne klarer å holde henne stille og rolig resten av reisen uten å ty til mer kloroform eller unødvendige tvangsmidler. Heather Cynster ble fortalt at hun ble ført hjem etter ordre fra sin verge, og det viste seg å være vellykket når det gjaldt å holde henne under kontroll. Det samme vil gjelde for søsteren hennes.»

«Godt. Vi bruker den historien.» Scrope gjorde et stort nummer ut av å gå igjennom planen deres enda en gang i tankene før han møtte McKinseys blikk. «Jeg tror, sir, at vi er kommet frem til en avtale. Etter mine beregninger vil vi være tilbake i Edinburgh med miss Cynster og klare til å overlevere henne den femte morgenen etter bortførelsen.»

«Ja. Ved å ta den ruten vi diskuterte, vil dere sannsynligvis ikke støte på problemer.»

Scrope smilte for første gang under møtet. «Det lyder bra.»

McKinsey reiste seg.

Det samme gjorde Scrope. Han var ingen liten mann, men McKinsey ruvet over ham. Likevel glødet Scrope av selvsikkerhet da han sa: «Du kan ta det helt med ro. Du kan stole på meg og mine kolleger. Jeg er like oppsatt som deg på å gjennomføre dette oppdraget på en vellykket måte.» Scrope trakk så vidt på smilebåndet da han og McKinsey snudde seg mot utgangen. «Det vil styrke mitt gode navn og rykte, som du så riktig påpekte.»

*

Det vil styrke mitt gode navn og rykte, som du så riktig påpekte.

Aristokraten som kalte seg McKinsey sto på en klippe i nærheten av Holyrood Palace og stirret nordover mot hjemmet sitt. Han hadde hendene i lommene, frakken var åpen og flagret i vinden mens han tenkte på Scropes avskjedsord. Det var ikke ordene i seg selv som bekymret ham – det var tross alt han som hadde sagt det – men Scropes tone hadde vist en nærmest fanatisk entusiasme, en urovekkende sterk fryd.

Den mannen var altfor opptatt av skruppelløst å styrke sitt rykte. McKinsey likte det ikke.

Han ville ha foretrukket å slippe å engasjere en mann som Scrope, men situasjonen var desperat, og han måtte dermed ty til desperate midler. Hvis han ikke kidnappet en av Cynster-søstrene og tok henne med nordover for å presentere henne for sin mor som ’en fallen kvinne’, ville ikke moren gi ham det seremonielle begeret, som hun hadde rasket til seg og gjemt. Hvis han ikke kunne fremvise dette begeret den første juli, ville han miste godset og den tilhørende jorden og bli tvunget til å stå på sidelinjen og se på mens folket hans – klanen hans – ble drevet fra gård og grunn som hadde vært deres i mange generasjoner.

Han ville miste arven sin, og det ville de også gjøre.

Han ville miste alt – bortsett fra de to guttene han hadde lovet å oppfostre som sine egne. Men de, og han, ville miste sin rettmessige plass på det eneste stedet på jorden de virkelig hørte hjemme.

Skjebnen hadde satt ham i en situasjon hvor han ikke hadde noe annet valg enn å tilfredsstille morens krav, uansett hvor vanvittige de måtte være.

Dessverre hadde det første forsøket hans vært mislykket. Siden han ville holde seg på avstand fra kidnappingen og samtidig påse at det ikke ble brukt mer vold enn nødvendig, hadde han engasjert to skurker som hadde flere vellykkede bortføringer bak seg, men de var ikke i samme liga som Scrope. Disse mennene het Fletcher og Cobbins. De to hadde kidnappet Heather Cynster og brakt henne nordover, men hun hadde flyktet med hjelp fra en engelsk herremann ved navn Timothy Danvers, viscount Breckenridge. Disse to var nå forlovet.

Den tabben hadde ført til at McKinsey ikke hadde noe annet valg enn å engasjere Scrope for å kidnappe Eliza Cynster.

Uansett hvor mye han forsøkte å rettferdiggjøre den handlingen, likte han det ikke. Det gjorde ham rastløs, urolig og bekymret, og det føltes som om han hadde på seg en botsskjorte som stadig irriterte huden.

Han hadde ikke følt det samme da han engasjerte Fletcher og Cobbins. Selv om han visste at de kunne være brutale, drepte de ikke folk, iallfall ikke med kaldt blod. Scrope derimot, fikk ofte oppdrag som gikk ut på å kvitte seg med folk. Han vek ikke tilbake for mord. Selv om det absolutt ikke var med i planene i dette tilfellet, var det likevel urovekkende å tenke på at nettopp denne mannen skulle gjennomføre bortføringen.

Men McKinsey trengte Eliza Cynster, og han måtte få henne overlevert i sin varetekt så fort som mulig. Da han inngikk avtalen med Fletcher og Cobbins, hadde han sagt at det ikke spilte noen rolle hvem av Cynster-søstrene de tok – Heather, Eliza eller Angelica – men da Heather var tatt, hadde han innsett feilen han hadde gjort. Han hadde blitt enormt lettet da Heather ble bortført. Hun var tjuefem, overmoden for ekteskap og nærmest skreddersydd for forslaget han ville legge frem for henne.

Men slik hadde det ikke blitt. Skjebnen hadde grepet inn, og Heather hadde rømt med Breckenridge. McKinsey hadde ikke blitt overvettes skuffet av den grunn, siden han kunne gå etter Eliza i stedet. Hun var tjuefire og nesten like passende for formålet som Heather. Men hvis han ikke lyktes med å få tak i Eliza …

Angelica var den tredje og yngste av søstrene i den viktige grenen av Cynsters familietre. Teoretisk sett kunne hun brukes til hans formål, men hun var bare tjueen. Han hadde ikke noe ønske om å ha med en så ung kvinne å gjøre.

Han kunne smøre seg med tålmodighet når en situasjon krevde det, men han var egentlig ingen tålmodig mann. Å tvinge en fortumlet, ung sosietetskvinne til å føye seg etter hans ønsker, ville kreve mer list og taktfullhet enn han var i besittelse av.

Han kunne selvfølgelig tvinge henne til å føye seg, men han tvilte på at han var kaldhjertet nok til det. Han ville ikke klare å gjøre det og leve med seg selv etterpå.

Så derfor måtte det bli Eliza Cynster, og for å gjennomføre den planen, trengte han en mann av Scropes kaliber for å lykkes.

Han hadde gjort alt han kunne for å forsikre seg om at Eliza ikke ble skadet under bortføringen og reisen, gjort alt han kunne for å forsikre seg om at ingenting gikk galt. Likevel …

Mens han sto og stirret mot fjellene i horisonten der hjemmet hans lå, prøvde han å si til seg selv at han hadde gjort alt som sto i hans makt og at han kunne reise hjem som planlagt til folket sitt, slottet og guttene – og vende tilbake senere for å stå klar når Scrope kom tilbake med Eliza Cynster.

Ære fremfor alt.

Familiemottoet som var inngravert i stein over slottets hovedinngang og alle de store peisene.

Æren holdt ham tilbake.

Æren ga ham den stikkende følelsen i huden.

Nå hadde han sluppet løs Scrope på familien Cynster, nå hadde han vist Scrope nøyaktig hvordan Eliza kunne bortføres rett foran nesen på den vaktsomme familien, nå hadde han satt planen ut i livet – og æresfølelsen krevde at han sørget for at ingenting skjedde med henne.

Han måtte følge etter Scrope, i smug, overvåke alt som skjedde og sørge for at ingenting gikk galt.

Sørge for at Scrope ikke overskred noen grenser, at han holdt seg til avtalen.

Han stirret lengselsfullt utover det flate lavlandet mot høylandet lenger nord. Han lengtet etter freden, stillheten, lukten av gran og furu, mens solen langsomt gikk ned og mørket falt på.

Til slutt rettet han ryggen, snudde og gikk tilbake til gaten og videre til huset sitt. Med hendene i lommene, hodet bøyd og blikket festet på brosteinene, formulerte han et brev i tankene til forvalteren om at han var blitt oppholdt og ville komme tilbake om noen få uker. Etter det … Han håpet inderlig at han senere kunne ri hjem til høylandet med Eliza Cynster ved sin side.

